কয়েকদিন আগেই নেতৃত্বের দায়িত্ব থেকে সরে দাঁড়িয়েছেন ধোনি। অধিনায়ক হয়েই প্রথম ম্যাচেই দুরন্ত খেলে দলকে জিতিয়েছেন বিরাট কোহলি। তবে ধোনিকে কিন্তু গতকালও নেতৃত্ব দিতে দেখা গিয়েছে। অবাক হওয়ার কিছু নেই। এমনটাই দেখা গেছে গতকালও।
দেখুন পুঙ্খানুপুঙ্খ বিবরণ...
২৭ তম ওভারের শেষ বলটাই মিডল স্ট্যাম্প ও লেগ স্ট্যাম্পের মাঝামাঝি রেখেছিলেন হার্দিক পাণ্ড্য। হালকা সুইং করে অফ স্ট্যাম্পের পাশ দিয়ে বল জমা হয় ধোনির হাতে। ব্যাটে বলে যোগাযোগ ঘটাতে ব্যর্থ হন ইওন মর্গ্যান। বল ধরেই সেলিব্রেট করতে শুরু করে দেন ধোনি। তবে আম্পায়ার নন্দন প্রাথমিকভাবে ইওন মর্গ্যানকে আউট দেননি। বল ব্যাটে লেগেছে কিনা, সেসম্পর্কে নিশ্চিত ছিলেন না তিনি।

পুরনো মেজাজে ধোনি
তবে বহু যুদ্ধের পোড়খাওয়া ধোনি আউটের ব্যাপারে এতটাই নিশ্চিত ছিলেন যে, অধিনায়ক কোহলির মতামতের তোয়াক্কা না করেই সরাসরি ডিআরএসের জন্য নিজেই আবেদন করে দেন।
যেন তিনিই অধিনায়ক। সাময়িকভাবে ধোনি নিজেও ভুলে গিয়েছিলেন অধিনায়কের ট্যাগ তাঁর জার্সি থেকে আগেই মুছে গিয়েছে। ধোনির অনুমান যে অভ্রান্ত ছিল, পরে তৃতীয় আম্পায়ারের আউট দেওয়ার সিদ্ধান্তে তা প্রমাণিত হয়।
কোহলিও তার পূর্বসূরির উপর কতটা নির্ভর করেন, তা পরে সাংবাদিক সম্মেলনেই বলে দেন। ‘কিছুদিন আগেই একটা পরিসংখ্যান দেখছিলাম যে ধোনি নিজের কেরিয়ারে যতগুলো আবেদন করেছে, তার ৯৫ শতাংশই নির্ভুল ছিল। এমএস যদি বলেন বল ব্যাট স্পর্শ করেছে, তারপর আর কোনও সন্দেহই চলে না। আম্পায়ারের কাছে আবেদন করার ক্ষেত্রে ও সবসময়ই ভীষণ স্মার্ট। ও এমন একজন যাঁকে চোখ বন্ধ করে ভরসা করা যায়।’, বলে দেন ওয়ান ডে’তে ভারতের নয়া ক্যাপ্টেন।